**Uunga siunnersuut:**

**Takornariartitsinermut, sumiiffinni nunami aalajangersimasuni zone-nut agguaasarneq il.il. inuussutissarsiutigalugu ingerlatsinermi aammalu killeqartumik sumiiffiit ilaanni angalaarsinnaaneq pillugit Inatsisartut inatsisaat**

**Kapitali 1**

*Atorneqarfia aamma suussusilersuinermik nassuiaatit*

 **§ 1.** Inatsisartut inatsisaat atuuffeqarpoq takornariartitsinermik ingerlatsinermut.

 *Imm. 2.* Inatsisartullu inatsisaat ilanngullugu atortinneqarpoq angalaarnernut uninngaartarnernullu sumiiffinni immikkut toqqakkanut, kiisalu taakkunani inuussutissarsiornermik ingerlatsinernut.

 *Imm. 3.*  Inatsisartut inatsisaat atortinneqanngilaq takornariartitsinermut akuersissutit naapertorlugit ingerlatsinernut Sumiiffinni nunami aalajangersimasuni takornariartitsinermut akuersissuteqartarnissaq pillugu Inatsisartut inatsisaat naapertorlugu ingerlatsinerusartuni.

 *Imm. 4.* Naalakkersuisut ersarinnerusunik malittarisassiorsinnaapput inuussutissarsiutit sammivii immikkut aalajangersimasut inatsimmi matumani ilaatinneqanngitsut pillugit.

 **§ 2.** Takornariartitsinermik ingerlatsinertut Inatsisartut inatsisaanni matumani paasineqassapput aningaasarsiornermik ingerlatsinerit ataatsimoortut aamma ingerlatsineq, siunertaqartut kiffartuussinernik neqerooruteqarnissanik, Kalaallit Nunaanni misigisassarsiornertut, pingaarnertut aningaasanik akiliuteqarlutik takornariartunut, aamma neqeroorutaasunut imaattutut:

1. Ulluinnarluni unnuinertaqanngitsunik angalaarnertut, aamma
2. Angalaarnerit ullunik arlaqartunik sivisussusillit.

 *Imm. 2.* Takornariartitsinermik ingerlatsinertut Inatsisartut inatsisaat manna naapertorlugu paasineqassapput inuk imaluunniit inatsisit naapertorlugit inuk, akuersissummik licens-imik tunineqarsimasoq Inatsisartut inatsisaat manna naapertorlugu § 3, imm. 2 tunngavigalugu.

 *Imm. 3*. Takornariartutut paasineqassaaq Inatsisartut inatsisaat manna naapertorlugu inuk, angalasoq inuup taassuma nalinginnaasumik najortagaata najugaqarfigisaataluunniit avataani, angalaneq tamarmiusoq taassumaluunniit ilaa aliikkutassarsiorluni, qasuersaarluni imaluunniit sulinngiffeqarnermik tunngaveqartillugu, tamatumunngalu atatillugu kiffartuunneqartartoq.

**Kapitali 2**

*Takornariartitsinermik ingerlatsisinnaanermut akuersissut*

 **§ 3.** Naalakkersuisut aalajangiivigisassavaat akuersissuteqarnikkut piginnaatitsisarneq inummut imaluunniit inatsisit naapertorlugit inummut takornariartitsinermik ingerlatsiniarluni qinnuteqartumut tunniussaqartoqarsinnaanera.

 *Imm. 2.* Takornariartitsinermik ingerlatsisinnaanermut atatillugu piumasaqaataavoq inuk pineqartoq imaluunniit inatsisit naapertorlugit inuk qinnuteqaateqarsimassasoq Naalakkersuisuniillu akuersissummik licens-imik allagartalerneqarsimassasoq, tak. imm. 1. Licensi aallaavittut tunniunneqartarpoq piffissami killilikkami.

 *Imm. 3.* Licensimik tunisisoqarsinnaaneranut tunngaviusutut aallaaviuvoq qinnuteqartup piumasaqaatinik Inatsisartut inatsisaanni matumani §§ 8-11 -imiittunik naammassinninnera, akuersissummik licensimik tunineqarsinnaassaguni. Qinnuteqartup piffissami akuersissuteqarfiusumi tamarmiusumi piumasaqaatit naammassisimassavai.

 *Imm. 4.* Licensi allamut tunniunneqarsinnaavoq siumoortumik Naalakkersuisut allaganngorlugu akuersereernerisigut.

 *Imm. 5.*  Naalakkersuisut tamanut takusassiarisinnaavaat ingerlatsisut kikkut licensimik atuuttumik peqarnerat, kiisalu licensip piffissaq atuuffigisaa tamanut ammasuni quppersakkani.

 *Imm. 7.* Inuit imaluunniit inatsisit naapertorlugit inuit inunnik angallassisartut sumiiffimmiit sumiiffimmut, kiisalu Kalaallit Nunaanni namminermi, angallassinerminni takornariartitsinermik ingerlatsisanngitsut matumani pineqanngillat licensimik peqartussaanermi.

 *Imm. 8.* Kaffisortitsinerit, qilaatersortarnerit, uaajaarneq aamma allat taamatut eqqumiitsuliornertut ingerlatat licenseqarnissamik piumasaqaateqarfiunngillat.

 **§ 4.** Naalakkersuisut pisuni immikkut ittuni Inatsisartut inatsisaanni §§ 8-11 -imi piumasaqaataasunik sanioqqutsisoqarsinnaatitsisinnaapput Inatsisartut inatsisaammik tunngavilimmik aalajangersakkat naapertorlugit.

 **§ 5.** Takornariartitsinermik ingerlatsisarnissamut licensimik qinnuteqartut paasissutissanik piumasarineqartunik tamanik suliassap pisortanit Inatsisartut inatsisaannik tunngavilimmik suliassat suliarineqarnissaanut atatillugu akuersissummillu licensimik tunngaveqartunik ilisimatitsissuteqassapput.

 *Imm. 2*. Naalakkersuisut kisitsisinik paasissutissanik katersinissamik siunertaqartunik, tak. imm. 1, naapertorlugu pisortani oqartussanut allanut Namminersorlutillu Oqartussat ingerlatseqatigiiffiutaannik paasissutissanik avitseqateqarsinnaapput.

 *Imm. 3.* Naalakkersuisut akuersissutinik - licensinik suliaqartarnerup allanut suliassanngortinneqarsinnaaneranik siunnerfeqartumik aaqqissuussineq pillugu paasissutissanik allanut tunniussaqartarsinnaapput, tak. imm. 1, pisortani oqartussanut imaluunniit Namminersorlutik Oqartussat ingerlatseqatigiiffiutaannut, Naalakkersuisut pisussaaffiinik oqartussaaffiinillu § 7, imm. 1 naapertorlugu suliassanut akisussaaffilerneqarsimasunut.

 **§ 6.** Naalakkersuisut ersarinnerusunik malittarisassiorsinnaapput Kalaallit Nunaanni takornariartitsisarnermut piumasaqaatinut ileqqussanullu licensimik tunniussisarnernut atatillugu, matumani aamma takornariartitsinermik ingerlatsisut nalunaarusiortarnermut pisussaaffiinut paasissutissanillu allanik nalunaaruteqartarnermut tunngasutigut.

**§ 7.** Naalakkersuisut licensinik tunniussaqarnermut pisussaaffimminik inatsisartut inatsisaat una naapertorlugu § 3 tunngavigalugu, nakkutilliineq § 13, kiisalu peqqussuteqartarnerit pillugit § 14, imm. 1-2, kiisalu licensimik utertitsisarnerni aamma utertitsinerup nalunaarutigineqartarnerani § 14, imm. 3-4 naapertorlugit, Inatsisartut inatsisaat una tunngavigalugu pisortani oqartussanut allanut, imaluunniit Namminersorlutik Oqartussat ingerlatseqatigiiffiutaannut peqqussuteqarsinnaapput.

 *Imm. 2.* Pisortanit Oqartussat imaluunniit Namminersorlutik Oqartussat ingerlatseqatigiiffiutaat pisussaaffinnik pisinnaatitaanernillu tigusaqartut imm. 1 naapertorlugu, pisussaaffinnut pisinnaatitaanernullu taakkununnga atatillugu pisussaaffeqartinneqassapput suliassanik suliaqartarnerit pillugu pisortani ingerlatsinermi malittarisassat naapertorlugit, kiisalu pisortani ingerlatsinermi ileqquusut nalinginnaasut naapertorlugit.

 *Imm. 3.* Naalakkersuisut ersarinnerusunik malittarisassiorsinnaapput nakkutilliinermut kiisalu naammagittaalliorsinnaanermut, pisussaaffinnik pisinnaatitaaffinnillu oqartussanut allanut imaluunniit Namminersorlutik Oqartussalluunniit ingerlatseqatigiiffiutaannut tunniussisoqarsimatillugu.

**Kapitali 3**

*Pisinnaatitsissummik pigisaqartut*

 **§ 8.** Takornariartitsinermik ingerlatsisinnaanermut licensimik taamaallaat tunniussisoqarsinnaavoq inunnut piumasaqaatinik imaattunik naammassinnittunut:

1) Inuk pineqartoq Kalaallit Nunaanni inuit allattorsimaffianni nalunaarsugaasimappat.

2) Inuk pineqartoq tamakkiisumik Kalaallit Nunaanni akileraartarpat.

3) Inuk pineqartoq pigisaminik nalilinnut tamakkiisumik atuisinnaappat, akiliisinnaajunnaarsimanngippat imaluunniit akilersuiunnaarsimanngippat.

 **§ 9.** Takornariartitsisarnermut licensimik taamaallaat nalunaaruteqartoqarsinnaavoq ingerlatseqatigiiffimmut, piumasaqaatinik tulliuttunik naammassinnittumut:

1) Ingerlatseqatigiiffik aningaasaliissuteqarnikkut ingerlatseqatigiiffiuppat imaluunniit suliffeqarfiuppat inuit nammineq pigisaat, Kalaallit Nunaannilu angerlarsimaffeqarluni.

2) Ingerlatseqatigiiffimmi aningaasaliissutit affaanit annertunerusut toqqaannartumik toqqaannanngitsumilluunniit inunnit ataasiakkaanit pigineqarpata, Kalaallit Nunaanni inuit allattorsimaffianni nalunaarsorsimasunit, taakkualu Kalaallit Nunaanni akileraartartuuppata. Inuit pineqartut ataasiakkaat akiliisinnaajunnaarsimassanngillat, akilersuijunnaarsimanatik imaluunniit sulianik unitsitsisimasutut suliarineqassanatik.

3). Peqataasut affaannit amerlanerusut inuit namminneq ingerlatseqatigiiffiutaanni Kalaallit Nunaanni inuit allattorsimaffianni nalunaarsorsimassapput, tamakkiisumillu Kalaallit Nunaanni akileraartartuullutik. Peqataasut akiliisinnaajunnaalissanngillat, akiliisinnaassuseqaratilluunniit imaluunniit akilersuijunnaarsimassanatik. Inuit namminneq ingerlatseqatigiiffiutaanni peqataasut inuit imaluunniit pigisat nalillit inunnit pigineqassapput Kalaallit Nunaanni inuit allattorsimaffianni nalunaarsorsimasunit, tamakkiisumilli Kalaallit Nunaanni akileraartartuussallutik. Inuit ataasiakkaarlutik peqataasut akiliisinnaajunnaalissanngillat, akiliisinnaassuseqaratilluunniit imaluunniit akilersuijunnaarsimassanatik.

4) Ingerlatseqatigiiffik aningaasaliissuteqartoq pigisaminnut nalilinnut tamakkiisumik oqartussaassuseqassapput. Ingerlatseqatigiiffik akiliisinnaajunnaalissanngilaq, akiliisinnaassuseqaraniluunniit imaluunniit akilersuiunnaarsimassanani.

5) Ingerlatseqatigiiffiit aningaasaliissuteqartut piginnittut toqqaannartumik imaluunniit toqaannanngitsumik ingerlatseqatigiiffimmi taasisinnaatitaanerit affaannit amerlanerusunik pigisaqartut Kalaallit Nunaanni inuit allattorsimaffianni allattorsimasuussapput, Kalaallit Nunaannilu tamakkiisumik akileraartarlutik.

**Kapitali 4**

*Sillimaniarnermut pilersaarusiat*

 **§ 10.** Takornariartitsisarnermut licensimik akuersissummik tunineqarsinnaanermut aallaavittut tunngaviuvoq takornariartitsisarnermut qinnuteqartup immersorsimassagaa allaganngorlugu sillimaniarnermut pilersaarusiaq ingerlatassanut neqeroorutiginiarneqartunut assigiinngiiaartunut tunngasoq, takornarianut saaffiginnittoq. Aallaaviusussat tunngaviusussatut atuupput apeqqutaatinnagu pineqartup kiffartuussinissat toqqaannartunik takornariartunut neqeroorutigisarniarnerai imaluunniit allat pingajuusut aqqutigalugit neqeroorutigisarniarnerai.

 *Imm. 2.* Sillimaniarnermut pilersaarut sukkulluunniit takuneqarsinnaassaaq allaganngukkatut kalaallisut aamma tuluttut.

 *Imm. 3.*  Sillimaniarnermut pilersaarut katitsigaassaaq nalorninaatinik nalilersuinernik aamma sillimanissamut pilersaarusianik. Kikkulluunniit Kalaallit Nunaanni ingerlatsinissanik neqerooruteqartut akisussaapput sillimaniarnermut pilersaarutit akuttunngitsunik malinnaatinneqartarnissaannut pisariaqaleraangallu aamma ingerlaannaq.

 *Imm. 4.* Nalorninaatinik nalilersuinerit peqataasartunut siunnerfilersugaassapput, imaqassallutillu ingerlatani aalajangersimasuni nalorninaatinik naliliisarnernik, nalorninaatinillu nalilersuinerit peqataasunut namminernut saaffiginnittuussapput ersarissunillu paasissutissartaqartarlutik pissutsinut immikkut pingaaruteqartunut tunngasunik. Ingerlatsinernik piareersaasiorluni aaqqissuussinerni nalorninaataasinnaasunik nalilersuineq sulisorisassanik toqqaasarnermi tunngavigineqartassaaq, matumani aamma angalanerup ingerlanneqalernerani siulersuisussanik, avatangiisini pissutsit nalilersorumallugit, atortussanik toqqaasarnerit il.il. aamma nalilersorumallugit.

 *Imm. 5.*  Sillimaniarnermut pilersaarut ingerlatassanik tunngaveqartuussaaq, makkuninngalu imaqassalluni:

1) allaaserinninneq iliuusaajumaartunik pissutsit ulorianarsilluinnassagaluarpata imaluunniit ajutoortoqaraluarpat,
2) paasissutissat ilisimariigassanut, misilittakkanut aamma piginnaanernut tunngasunik sulisuusuni ingerlatsinerni peqataasuni, aamma

3) qanoq qinnuteqartumi sulisuusut qisuariartassanersut ulorianartoqalernerani, matumanissaaq attaveqaqatigiinnikkut.

 *Imm. 6.* Imm. 1-5 atuutinngilaq pissutsini allatigut inatsisinik atuuttunik tunngaveqarfiusuni imaluunniit periaatsini sillimaniarnermi piumasaqaatinik aqutsiviusuni, ingerlatsinermut attuumassuteqartunik, qinnuteqartup malissallugit pisussaaffigisaani.

 *Imm. 7.* Licensimik qinnuteqartoq sillimaniarnermut pilersaarummik suliaqarsimanissamik piumasaqaatinik atuisussaanngitsinneqarsinnaavoq, tak. imm. 1-5, siumoortumik /ilutigisaanik sanioqqutsinissamik qinnuteqarsimanikkut, Naalakkersuisut nalilerpassuk sillimaniarnikkut nalorninaateqanngitsoq ingerlatsinissamut atasunik qinnuteqartumit ingerlanniarneqartuni.

**Kapitali 5**

*Sillimmasiinerit matussusiisussat*

*aamma allatigut sillimmasiissutit*

 **§ 11.** Takornariartitsisarnermik ingerlatsisuusup suliffeqarfiutaa Inatsisartut inatsisaannik matuminnga tunngaveqartoq akisussaaffiit pillugit sillimmasiissuteqarsimassaaq imaluunniit allatigut qularnaveeqqusiisimassalluni.

 *Imm. 2.* Imm. 1 atuutinngilaq pisuni inuussutissarsiummut atatillugu sillimmasiissummik peqarfiunngitsuni, takornariartitsinermik ingerlatsiviusumut matussusiisussamik, imaluunniit allatigut sillimmasiisinnaanerup periarfissaaffiginngisaani.

 *Imm. 3.* Naalakkersuisut ersarinnerusunik malittarisassiorsinnaapput sillimasiissutaasut matussutissaannut piumasaqaatinik aammalu imm. 1 naapertorlugu qularnaveeqqusiisarnernut atatillugu.

**Kapitali 6**

*Akitsuutit*

 **§ 12.** Naalakkersuisut takornariartitsinermik ingerlatsivinnut suliffeqarfinnut aamma takornariartitsinermik ingerlatsisunut inuussutissarsiutinullu ingerlatsisunut licensimik qinnuteqartunut akiliuteqartitsisinnaapput aningaasartuutinut suliamik ingerlatsinermut atasunik, pisortat allatigut sullissinerannut, matumanissaaq suliamut atatillugu paasissutissinneqarnissamik qinnuteqartunut pisortani sulianik ingerlatsineq pillugu inatsit naapertorlugu, aamma Inatsisartut inatsisaannik tunngaveqartumik malittarisassat atuuttut naapertorlugit.

 *Imm. 2.* Akiliut akitsuutitut akiligassiissutigineqarsinnaavoq.

 *Imm. 3.* Naalakkersuisut ersarinnerusunik malittarisassiorsinnaapput akitsuusiisarnermut, imm. 1 naapertorlugu.

**Kapitali 7**

*Nakkutilliineq, peqqussut aamma takornariartitsinermik ingerlatsinermut*

*licensip utertinneqarnera*

 **§ 13.** Naalakkersuisut nakkutilliisuupput takornariartitsinermik ingerlatsisut Inatsisartut inatsisaannik malinninnerat pillugu, malittarisassat Inatsisartut inatsisaannik tunngavilimmik.

 **§ 14.** Naalakkersuisut takornariartitsinermik ingerlatsisunut peqqussuteqarsinnaapput Inatsisartut inatsisaannik, malittarisassanik Inatsisartut inatsisaannik tunngavilinnik akuersissutinillu atuuttunik malinninnissamik.

 *Imm. 2.* Naalakkersuisut peqqussuteqarsinnaapput takornariartitsisartunut paasissutissanik tunniussaqarnissaannik Inatsisartut inatsisaat aamma malittarisassat Inatsisartut inatsisaannik tunngavillit naapertorlugit.

 *Imm. 3.* Naalakkersuisut Inatsisartut inatsisaat manna naapertorlugu licensimik akuersissutaasumik utertitsisinnaapput, takornariartitsinermik ingerlatsisup Inatsisartut inatsisaat naapertorlugu peqqussutaasut naammassinngippagit.

 *Imm. 4.* Naalakkersuisut utertitsineq nalunaarutigisinnaavaat, tak. imm. 3, tamanut ammasumik.

**Kapitali 8**

*Zone-nut agguaaneq il.il. inuussutissarsiutinik ingerlatsinernut aamma*

*sumiiffiit ilaannut killeqartumik isersinnaatitaaneq*

 **§ 15.** Naalakkersuisut malittarisassiorsinnaapput ersarinnerusunik sumiiffiit ilaannut killeqartumik angalaarsinnaaneq pillugu, aamma inuussutissarsiutinik ingerlatsineq taamaallaat ingerlanneqartarsinnaasoq sumiiffinni aalajangersimasuni piffissami immikkut aalajangersagaasuni imaluunniit maleruagassat immikkut aalajangersagaasut naapertorlugit.

 *Imm. 2.* Malittarisassat imm. 1 naapertorlugu aalajangersakkat, akerliussanngillat kommunimi pilersaarusiamut, nuna tamakkerlugulu pilersaarusianut imaluunniit inatsisinut allanut, malittarisassiortunut killeqartunik sumiiffimmiissinnaanernut, imaluunniit inuussutissarsiutinik ingerlatsisinnaanernut sumiiffinni ersarinnerusunik aalajangersarneqarsimasuni, piffissani ersarinnerusuni atuuttunik imaluunniit atugassarititaasunik immikkut ittunik eqqortitsiviusussanut.

**Kapitali 9**

*Kinguneqartitsisarnerit*

 **§ 16.** Akiliisitsissuteqarnermik pineqaatissiisoqarsinnaavoq pineqartumut piaaraluni imaluunniit mianersuvaalliorujussuarluni:
1) takornariartitsinermik ingerlatsisumut § 3, imm. 2 naapertorlugu licenseqarani.

2) Licensimut atugassarititaasunik Inatsisartut inatsisaat naapertorlugu aalajangersarneqartunik unioqqutitsisumut, imaluunniit malittarisassanik Inatsisartut inatsisaat naapertorlugu aalajangersagaasunik unioqqutitsisumut.

3) Eqqunngitsunik imaluunniit paatsoortitsiniutaasunik paasissutissiisumut imaluunniit paasissutissanik nipangiussisumut pisortanit piumasarineqartunik, § 5, imm. 1 naapertorlugit.

4) Peqqussutaasunik § 15, imm. 3, imaluunniit § 16, imm. 1 naapertorlugu tunniunneqartunik malinninngitsumut.

 *Imm. 2*. Inatsisartut inatsisaata imaluunniit malittarisassat Inatsisartut inatsisaannik tunngaveqartut akiliisitsisoqarnissaanik aalajangersaasimappata, akiliisitsissutissaq inatsisit naapertorlugu inummut tutsinneqarsinnaapput Kalaallit Nunaanni pinerluttulerinernut inatsimmik tunngaveqartumik.

 *Imm. 3*. Peqqussutini atortuutinneqartuni tunngavigalugit § 6, § 11, imm. 2 aamma § 15 -imi aalajangersaasoqarsinnaavoq pineqaatissiissutissanik Kalaallit Nunaanni pinerluttulerinermik inatsimmi malittarisassat naapertorlugit.

 *Imm. 4*. Inatsisartut inatsisaannik imaluunniit malittarisassanik Inatsisartut inatsisaannik tunngaveqartunik unioqqutitsinikkut arsaarinnittoqarsinnaavoq nunatta karsianut tutsinneqartussanik Kalaallit Nunaanni Pinerluttulerinermut inatsimmi malittarisassat naapertorlugit. Arsaarinnissutaasut nunatta karsianut iluaqutissanngortinneqassapput.

 *Imm. 5*. Akiliisitsissutit pineqaatissiissutigineqartut Inatsisartut inatsisaannik, imaluunniit malittarisassanik Inatsisartut inatsisaannik tunngaveqartunik nunatta karsianut akilerneqassapput.

**Kapitali 10**

*Eqqartuussivinni misiliineq*

 **§ 17.** Inatsisartut inatsisaannik tunngaveqartunik aalajangiineq eqqartuussivinnut suliassanngortinneqarsinnaavoq piffissaliussap qaammatinik 6-inik sivisussusillip iluani, aalajangiineq illuatungiusumut pineqartumut nalunaarutigineqareeraangat.

 *Imm. 2.* Suliat Inatsisartut inatsisaannut uunga tunngasut Kalaallit Nunaanni eqqartuussivimmut suliassanngortitsivittut siullertut suliaritinneqartassapput.

 *Imm. 3.* Aalajangiinermik eqqartuussivinnut suliassanngortitsineq aalajangernermik ingerlaannaaq atortuulersitsinngilaq, Naalakkersuisut allatut aalajanginngippata.

**Kapitali 11**

*Atortuulersitsineq aamma piffissamut ikaarsaariarfiusumut aalajangersakkat*

 **§ 18.** Inatsisartut inatsisaat atortuulerpoq ulloq 1. januar 2025.

 *Imm. 2.* Inatsisartut inatsisaat atortuutinneqassanngilaq 1. januar 2027 angullugu takornariartitsinernik ingerlatsinernut inatsisinik unioqqutitsinerunngitsunik Inatsisartut inatsisaata atortuulernerani ingerlanneqartunut.

*Namminersorlutik Oqartussat, ulloq xx. xxx 2024*

Naalakkersuisut Siulittaasuat